
ברית המעשרות 
אריאל ברטוב 
לשבת פרשת כי-תבוא
בשלהי ספר דברים, לקראת כריתת הברית בערבות מואב, חיתום התורה והכניסה לארץ, אנו קוראים את הציווי על הבאת הביכורים עם דגש על מקרא הביכורים, ועל מצוות וידוי מעשרות. מקרא הביכורים ווידוי מעשרות מעצבים מראשית ועד אחרית את ההתכוונות אל הפרי והיבול, תוצר השותפות והברית בין אלוקי הארץ לאדם השרוי על אדמתו.
נמקד את דברינו בפסוקי וידוי המעשרות:
כִּי תְכַלֶּה לַעְשֵׂר אֶת-כָּל-מַעְשַׂר תְּבוּאָתְךָ, בַּשָּׁנָה הַשְּׁלִישִׁת--שְׁנַת הַמַּעֲשֵׂר: וְנָתַתָּה לַלֵּוִי, לַגֵּר לַיָּתוֹם וְלָאַלְמָנָה, וְאָכְלוּ בִשְׁעָרֶיךָ, וְשָׂבֵעוּ. וְאָמַרְתָּ לִפְנֵי ה' אלוקיך בִּעַרְתִּי הַקֹּדֶשׁ מִן-הַבַּיִת, וְגַם נְתַתִּיו לַלֵּוִי וְלַגֵּר לַיָּתוֹם וְלָאַלְמָנָה, כְּכָל-מִצְוָתְךָ, אֲשֶׁר צִוִּיתָנִי:לֹא-עָבַרְתִּי מִמִּצְו‍ֹתֶיךָ, וְלֹא שָׁכָחְתִּי. לֹא-אָכַלְתִּי בְאֹנִי מִמֶּנּוּ, וְלֹא-בִעַרְתִּי מִמֶּנּוּ בְּטָמֵא, וְלֹא-נָתַתִּי מִמֶּנּוּ, לְמֵת; שָׁמַעְתִּי, בְּקוֹל ה' אלוקי עָשִׂיתִי, כְּכֹל אֲשֶׁר צִוִּיתָנִי. הַשְׁקִיפָה מִמְּעוֹן קָדְשְׁךָ מִן-הַשָּׁמַיִם, וּבָרֵךְ אֶת-עַמְּךָ אֶת-יִשְׂרָאֵל, וְאֵת הָאֲדָמָה, אֲשֶׁר נָתַתָּה לָנוּ--כַּאֲשֶׁר נִשְׁבַּעְתָּ לַאֲבֹתֵינוּ, אֶרֶץ זָבַת חָלָב וּדְבָשׁ.
(דברים כו יב – טו)
יראה ועצבנות

קריאה פשוטה של הפסוקים תראה בהם וידוי, או שמא וידוא מעשרות. האדם הדתי נדרש לעלות לבית המקדש בסופה של כל תקופת מעשרות (בפסח של השנים ד' וז'), ולהצהיר שעשה את המוטל עליו כפי שנצטווה. זוהי הצהרה שתכליתה לוודא שהאדם עמד בפרטי המצווה באופן מלא, כעין מה שהביא רש"י מהספרי: "ככל מצותך – נתתים כסדרם, לא הקדמתי תרומה לבכורים ולא מעשר לתרומה ולא שני לראשון...". הצורך לעמוד לפני ה' ולשאת הצהרה שכזו מעלה באופן טבעי ספק וחשש מתמידים, שמשקפים עבודת ה' מתוך יראה הגורמת לא פעם לעצבנות ואי-שקט בקיום המצוות ופרטיהן.   

שמחה וחיים
אם נתבונן בנוסח הוידוי נראה שהפרשה מדגישה את הנתינה ללוי, ולגר, ליתום ולאלמנה, להם אין נחלה, או שאין ביכולתם לעבד אותה. הוידוי גם נותן מקום מיוחד לאופן האכילה והכילוי של פירות מעשר שני אותם החקלאי מעלה לירושלים ואוכל עם בני ביתו: "לא אכלתי באוני ממנו, ולא בערתי ממנו בטמא, ולא נתתי ממנו למת". הצד השווה לאכילה בזמן שהאדם אונן ועסוק במתו שמוטל לפניו, או בהיותו טמא, בין אם זו טומאת מת, או טומאות אחרות, והנתינה לצורכי המת הוא העדר השמחה, והמגע עם המוות. מטרת המעשרות היא לשמוח בהם ולשמח את מי שאין לו. הד לפסוק בהמשך הפרשה: "תחת אשר לא עבדת את ה' אלוקיך בשמחה ובטוב לבב מרוב כל" (דברים כח, מז). 

אם נשאל מה עשוי להניע את החקלאי לאכול את פרותיו דווקא בהיותו אונן, לבער אותם בהיותו טמא, או לתת ממנו למת, נראה לי שהתשובה קשורה לקשר שבין המוות לקדושה. המוות מספק מפגש עוצמתי מאוד עם המוחלט והנשגב, ואכן אנו יודעים על פולחני מוות בעולם העתיק, שחלקים מהם גם נתגלגלו לתרבות המודרנית. 
התרומות והמעשרות, מעשר ראשון, מעשר עני ומעשר שני שעניינו הוא אכילת היבול החקלאי בחברת בני המשפחה בירושלים לפני ה', מכוננים חברה המושתת על חסד ונתינה ללוי ולעני, וקוראים לעבודת ה' מתוך שמחה בחיים ובמשפחתיות. 
תרומות ומעשרות כברית
נראה לי שניתן לקרוא את הפרשה בקריאה נוספת הכוללת גם את השתיים הקודמות. הכניסה אל הארץ ונחלתה, נסמכת בפרשה להפרשת הביכורים לכהן, מתן המעשרות ללוי לעני, ובאכילת המעשרות לפני ה' בירושלים. התמונה שעולה היא של חיים נוכח ה', ושל יצירת ברית הדדית, של אדם וחברה נוכח ה'. זוהי לא עוד מצוה שנוהגת רק בארץ כי במדבר אין גידולים חקלאים, אלא מצוה המכוננת צורת חיים של עם על אדמתו – נחלת ה'. זוהי ברית המוצגת במלאכי (ג ו) בצורה מוחשית יותר: "הביאו את כל המעשר אל בית האוצר ויהי טרף בביתי ובחנוני נא בזאת אמר ה' צבאות אם לא אפתח את ארבות השמים והריקתי לכם ברכה עד בלי די". 
לפי קריאה זו בשנים ד' וז' נפגשים בעלי הברית, ופורטים את האופן בו עמדו בפרטיה. ברור אם-כן, למה דווקא כאן מצינו וידוי שכזה, הכולל את ההצהרה על קיום פרטי המצווה. מצד שני ברית זו משקפת את ההימצאות של ישראל בנחלת אלוקים חיים, ומכאן החיוב לקיום חברה המיוסדת על נתינה ללוי, לגר ליתום ולאלמנה, כמו-גם העלאת המעשר השני ואכילתו בשמחה לפני ה' בירושלים. 
חיזוק לקריאה זו נמצא בפסוק החותם את הפרשיה "הַשְׁקִיפָה מִמְּעוֹן קָדְשְׁךָ מִן-הַשָּׁמַיִם, וּבָרֵךְ אֶת-עַמְּךָ אֶת-יִשְׂרָאֵל, וְאֵת הָאֲדָמָה, אֲשֶׁר נָתַתָּה לָנוּ--כַּאֲשֶׁר נִשְׁבַּעְתָּ לַאֲבֹתֵינוּ, אֶרֶץ זָבַת חָלָב וּדְבָשׁ". ניתן לקרוא פסוק זה כתפילה של האדם הירא לה' הרחוק שימשיך להשפיע לו מטובו, או כתפילה הנובעת ממקום של הודיה, אהבה ושמחה על היבול. אם נמשיך את הכיוון השלישי, העמידה בברית נוכח ה' מאפשרת גם ציפיה, ואולי אף מעין דרישה מה' להמשיך ולהשפיע מטובו. כמו שאומר התנחומא (כי-תשא, יד): 
"פתח רבי תנחומא בר אבא, לך אדנ-י הצדקה ולנו בושת הפנים (דניאל ט ז). אמר רבי נחמיה, אפילו בשעה שאנו עושין צדקה לפניך, מביטין אנו במעשינו ואנו מתביישין. אין לנו שעה שאנו באים בזרוע אלא בשעת ביעור מעשרותינו מן הבית, שנאמר, כי תכלה לעשר את כל מעשר תבואתך (דברים כו יב), כל ענין אותו פרשה. השקיפה ממעון קדשך מן השמים. אמר רבי אלכסנדרי, גדול כחן של בעלי מעשרות, שהופכין את הקללה לברכה. שבכל מקום שנאמר בו השקפה, לשון צער הוא, שנאמר, וישקף על פני סדום"
התודעה הדתית המצויה חרדה מנוכחות ה', כשה' משקיף על האדם הוא ירא ומתאפס מאימת דינו. מצוות המעשרות מכוננת ברית של  חיים לפני ה'. במידה והאדם והחברה כולה עומדים בברית זו, יש ביכולתו לעמוד בתום עונת המעשרות בירושלים ולומר שעשה את חלקו ועתה האדם יכול לבקש מאת ה' ואף בזרוע שיעשה את שלו. 
אם נחבר לכך גם את דברי רבי אלכסנדרי בהמשך המדרש, נראה כי נתינת המעשרות ללוי לגר ליתום ולאלמנה, והעלאת המעשר השני לירושלים, מהווה משקל נגד לחטאם של אנשי סדום. תיקון החברה היא זו המהפכת את השקפתו של הקב”ה מקללה לברכה, מדין לרחמים.

